Author: JUDr. Bohuslav HARVIĽAK
Last saved by: spano
Company: ŠVS SR

D ô v o d o v á   s p r á v a

Všeobecná časť

   	Predkladaným návrhom nariadenia vlády SR sa vykonáva Zákon NR SR č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky, § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov.
   
  	 Cieľom predloženého návrhu je transpozícia Smernice Rady číslo 92/102 z 27.novembra 1992 o identifikácii a registrácii zvierat a vyžaduje si implementáciu v SR.

   	Ďalej je potrebné úplne zosúladiť právne predpisy s pravidlami EÚ v danej oblasti. Orgány veterinárnej správy majú v súčasnosti v účinnosti terciálnu legislatívu: Výnos č. 467/201-100 o ochrane zdravia zvierat, Výnos č.640/2001 - 100 o veterinárnej ochrane štátneho územia. 
   
   	Slovenská republika  musí zabezpečiť jednotné pravidlá na identifikáciu a registráciu zvierat prijatím navrhovaného nového nariadenia a stanoviť tak  požiadavky vo veterinárnej oblasti , aby sa dosiahol cieľ spoločného zosúladenia pravidiel s pravidlami členských štátov EÚ - transpozícia veterinárnej legislatívy Európskej únie a jej následná implementácia v Slovenskej republike. 

    	Návrh nariadenia vlády  SR  o identifikácií a registrácií zvierat má dopad na štátny rozpočet vo forme zvýšenia rozpočtových výdavkov od roku 2004. Realizácia a zavedenie centrálnej evidencie zvierat ( ošípané, ovce, kozy ), na ktorú je potrebné cca 68 mil. Sk bude financované z rozpočtu kapitoly Ministerstva pôdohospodárstva SR na rok 2003 v časti programového rozpočtovania. Do 31. 12. 2003 sa ukončí evidencia oviec, kôz a ošípaných a začne sa kontrola ich presunov. Návrh nariadenia vlády  SR  o identifikácií a registrácií zvierat nemá dopad na rozpočty obcí a rozpočty vyšších územných celkov, životné prostredie. Je v súlade s Ústavou Slovenskej republiky č. 460/1992 Z.z. v znení ústavného zákona č. 90/2001 Z.z. a zákona č. 488/2002 Z.z.  o veterinárnej starostlivosti a o zmene niektorých zákonov.

    	Nevyhnutnosť prijatia nového návrhu nariadenia vlády je podmienená udržaním a rastom dôvery spotrebiteľa v zachovanie zdravia ľudí, v zdravotnú neškodnosť potravín živočíšneho pôvodu. Ďalším závažným dôvodom predloženia tohto návrhu je zosúladiť pravidlá na vytvorenie konkurenčného prostredia tak, aby sa zamedzilo diskriminácii pri stanovovaní požiadaviek na živé zvieratá, zárodočné produkty a produkty živočíšneho pôvodu. Z tohto dôvodu má prijatie návrhu tohoto nariadenia vlády v takomto poňatí vrátane schopnosti jeho úplného a účinného uvedenia do platnosti na vnútornom trhu prvoradý význam pre vytvorenie základu dôvery u obyvateľov členských štátov Spoločenstva, čo je základným predpokladom pre vstup Slovenskej republiky do Európskej únie. 

Veterinárna oblasť založená na transparentnosti veterinárnych požiadaviek na zabezpečenie zdravia zvierat, ochrany zvierat, bezpečnosti produktov živočíšneho pôvodu, ako i účinnosti laboratórnej diagnostiky na zisťovanie či vylučovanie ochorení má dopad na stabilitu trhu v dôsledku posilnenia dôvery spotrebiteľa v  neškodnosť a bezchybnosť produktov uvedených na trh. 
Dôvera spotrebiteľa vytvára predpoklad pre rozvoj trhu a preferovanie domácich výrobcov potravín a produktov živočíšneho pôvodu, podporu pre vytváranie nových pracovných príležitostí a prirodzeného zvyšovania zamestnanosti a tým zvyšovanie kúpyschopnosti obyvateľstva a spotreby. Udržanie dôvery v zdravotnú neškodnosť domácich výrobkov má najväčší dopad na prvovýrobcov potravín, na zamestnanosť u vidieckeho obyvateľstva a na dopad na hrubý domáci produkt a saldo zahraničného obchodu. 

Návrh nariadenia vlády nebude mať negatívny dopad na životné prostredie a ani negatívne neovplyvní mieru nezamestnanosti a nevyžiada si  zvýšené nároky na pracovné sily v štátnej správe.  

Z uvedených dôvodov nie je potrebné návrh nariadenia vlády prerokovať v Rade hospodárskej a sociálnej dohody podľa zákona č. 106/1999 Z. z. o hospodárskom a sociálnom partnerstve (zákon o tripartite).

Doložka zlUčiteĽnosti
právneho predpisu
 s právom Európskych spoločenstiev a právom Európskej únie

1.	Navrhovateľ právneho predpisu: Vláda Slovenskej republiky

2.	Názov návrhu právneho predpisu: Nariadenie vlády Slovenskej republiky o identifikácii a registrácii zvierat

3.	Záväzky Slovenskej republiky vo vzťahu k Európskym spoločenstvám a Európskej únii:

Návrh nariadenia svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení (ochrana zdravia a života ľudí, zvierat a rastlín) a medzi priority odporúčané v Bielej knihe (5. Poľnohospodárstvo – II. Legislatíva pre oblasti veterinárstva, zdravotného stavu rastlín a výživy zvierat - Kontrolné opatrenia).
Problematika návrhu nariadenia je prioritou podľa Partnerstva pre vstup, je prioritou podľa Screeningu 2001 ako aj prioritou podľa NPAA. Návrh nariadenia patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.
Slovenská republika akceptuje acquis v kapitole „Poľnohospodárstvo„  a je pripravená na jeho implementáciu k referenčnému dátumu vstupu do EÚ 1. mája 2004.

4.	Problematika návrhu právneho predpisu je v práve Európskych spoločenstiev upravená v:
a)
Smernica Rady č. 92/102/EHS z 27. novembra 1992 o identifikácii a registrácii zvierat (Úradný vestník, L 355, 5. 12. 1992, s. 32).
b)
Smernica Rady je preložená do slovenského jazyka; do úradného prekladu v slovenskom jazyku možno nazrieť v sídle Inštitútu pre aproximáciu práva Úradu vlády Slovenskej republiky, Námestie slobody1/29, Bratislava.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6.	Gestor ( spolupracujúce rezorty): Ministerstvo pôdohospodárstva Slovenskej republiky

7.	Účasť expertov pri príprave návrhu  a ich stanovisko k zlučiteľnosti návrhu s právom s právom Európskych spoločenstiev a s právom Európskej únie:  
bez účasti expertov

                                                         OsOBITNÁ ČASŤ
 
K § 1 – predmetom tejto úpravy sú veterinárne požiadavky na identifikáciu a registráciu zvierat a transponuje sa ním do právneho poriadku SR smernica Rady (ES) číslo 92/102 z 27.novembra 1992 o identifikácii a registrácii zvierat. 

K § 2  - vymedzujú sa pojmy na účely tohto nariadenia. Nariadenie sa vzťahuje na ovce, kozy a ošípané s odkazmi na Zákon č. 488/ 2002 o veterinárnej starostlivosti a o zmene niektorých zákonov sa vymenúva orgán veterinárnej správy, ktorý je orgánom príslušným na  kontrolu, odborné usmernenie a koordináciu zabezpečenia systému identifikácie a registrácie zvierat.

K § 3  - v systéme registrácie a identifikácie zvierat zohráva jednu z kľúčových úloh databáza, v ktorej sa vedie centrálny register zvierat, ktorú odkazom na Zákon č. 488/ 2002 o veterinárnej starostlivosti a o zmene niektorých zákonov zriaďuje MP SR a na to, aby plnil účel sa musí aktualizovať a musia tam byť registrované všetky chovy, značky od narodenia až po úmrtie. Systém musí umožňovať prístup k údajom a k informáciám všetkým orgánom veterinárnej správy a Európskej komisii.

K§ 4 - vymenúva kto a za akých podmienok je povinný viesť register, údaje ktoré musí register obsahovať, ako má byť aktualizovaný, s vymedzením na  jednotlivé druhy zvierat.

K § 5 – stanovuje kedy má byť aplikovaná identifikačná značka, možnosti manipulácie s identifikačnou značkou a  podmienky, povinnosti a zodpovednosť pri jej náhrade za novú značku v prípadoch vymedzených týmto paragrafom. Presne určuje spôsob a kedy má byť zviera označené a požiadavky na informácie vyplývajúce z označenia. Vymenúva orgán štátnej veterinárnej a potravinovej správy, ktorý určuje systém kontroly, čo má tento systém umožňovať a dotýka sa tiež identifikácie plemenných zvierat, ktoré sú naviac identifikované systémom ustanoveným osobitným predpisom.

K § 6 –  ustanovuje povinnosť ponechať zvieraťu dovezenému z iného členského štátu jeho pôvodnú značku.

K § 7 – ustanovuje povinnosť poskytnúť na požiadanie všetky informácie týkajúce sa premiestňovania zvierat orgánu štátnej veterinárnej a potravinovej správy a za aké obdobie majú byť údaje k dispozícií.

K § 8 - stanovuje povinnosti v súvislosti s identifikáciou zvierat dovezených z tretích krajín, kde a ako musí byť také zviera označené, aké požiadavky má spĺňať  značka  a za akých podmienok nie je po trebné zviera identifikovať a tiež povinnosť zaznamenať pôvodnú značku zavedenú treťou krajinou  v registri,  spolu s novou značkou. 

K § 9 - ustanovuje povinnosť označenia zvierat do dátumu stanoveného týmto ustanovením. 

K § 10 – ustanovuje výnimku z registrácie a identifikácie zvierat podľa tohto nariadenia pre hovädzí dobytok.

K § 11 - stanovuje dátum účinnosti s výnimkou ustanovenia tohto aproximačného nariadenia uvedeného v texte.